
EUROOPAN PARLAMENTIN PÄÄTÖSLAUSELMAESITYS
alihankintaketjuihin ja välittäjien rooliin puuttumisesta työntekijöiden oikeuksien suojelemiseksi
(2025/2133(INI))
Euroopan parlamentti, joka
–	ottaa huomioon Euroopan sosiaalisten oikeuksien pilarin,
–	ottaa huomioon palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16. joulukuuta 1996 annetun Euroopan parlamentin ja neuvoston direktiivin 96/71/EY[footnoteRef:1], sellaisena kuin se muutettuna direktiivillä (EU) 2018/957, [1:  EYVL L 18, 21.1.1997, s. 1, ELI: http://data.europa.eu/eli/dir/1996/71/oj.] 

–	ottaa huomioon palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon annetun direktiivin 96/71/EY täytäntöönpanosta sekä hallinnollisesta yhteistyöstä sisämarkkinoiden tietojenvaihtojärjestelmässä annetun asetuksen (EU) N:o 1024/2012 (IMI-asetus) muuttamisesta 15. toukokuuta 2014 annetun Euroopan parlamentin ja neuvoston direktiivin 2014/67/EU[footnoteRef:2], [2:  EUVL L 159, 28.5.2014, s. 11, ELI: http://data.europa.eu/eli/dir/2014/67/oj.] 

–	ottaa huomioon ihmiskaupan ehkäisemisestä ja torjumisesta sekä ihmiskaupan uhrien suojelemisesta ja neuvoston puitepäätöksen 2002/629/YOS korvaamisesta 5. huhtikuuta 2011 annetun Euroopan parlamentin ja neuvoston direktiivin 2011/36/EU[footnoteRef:3], sellaisena kuin se on muutettuna direktiivillä (EU) 2024/1712, [3:  EUVL L 101, 15.4.2011, s. 1, ELI: http://data.europa.eu/eli/dir/2011/36/oj.] 

–	ottaa huomioon komission kertomuksen palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon annetun direktiivin 96/71/EY muuttamisesta 28. kesäkuuta 2018 annetun Euroopan parlamentin ja neuvoston direktiivin (EU) 2018/957 soveltamisesta ja täytäntöönpanosta (COM(2024)0320),
–	ottaa huomioon 26. toukokuuta 2025 annetun komission kertomuksen ”Euroopan työviranomaista (ELA) koskeva arviointi” (COM(2025)0256),
–	ottaa huomioon 3. joulukuuta 2020 annetun komission tiedonannon ”Työterveyttä ja ‑turvallisuutta koskeva EU:n strategiakehys 2021–2027 – Työterveys ja -turvallisuus muuttuvassa työelämässä” (COM(2021)0323), mukaan lukien Vision Zero -lähestymistapa työperäisiin kuolemantapauksiin EU:ssa,
–	ottaa huomioon toukokuussa 2020 julkaistun sosiaalisesti vastuullisia julkisia hankintoja käsittelevän komission julkaisun, joka sisältää 71 esimerkkiä hyvistä käytännöistä[footnoteRef:4], [4:  https://data.europa.eu/doi/10.2826/844552.] 

–	ottaa huomioon vuonna 2025 julkaistun Euroopan työviranomaisen raportin kolmansien maiden kansalaisten lähettämisestä ja alihankintaketjuista, rekrytointitavoista sekä lainsäädännön täytäntöönpanoon liittyvistä kysymyksistä[footnoteRef:5], [5:  https://www.ela.europa.eu/sites/default/files/2025-03/ELA-posting-third-country-nationals-report.pdf.] 

–	ottaa huomioon helmikuussa 2023 julkaistun Euroopan työviranomaisen raportin yhteistyökäytännöistä, mahdollisuuksista ja haasteista jäsenvaltioiden välillä erityisesti kolmansien maiden kansalaisten lähettämisen yhteydessä[footnoteRef:6], [6:  https://www.ela.europa.eu/sites/default/files/2023-04/ela-report-posting-third-country-nationals.pdf.] 

–	ottaa huomioon joulukuussa 2024 julkaistun Europolin raportin ”Leveraging legitimacy: How the EU’s most threatening criminal networks abuse legal business structures”,
–	ottaa huomioon Kansainvälisen työjärjestön (ILO) työsuojelutarkastusten yleisiä periaatteita koskevien suuntaviivojen 10 artiklan,
–	ottaa huomioon ILOn yleissopimuksen, joka koskee yksityisiä työnvälitystoimistoja (yleissopimus nro 181, 1997),
–	ottaa huomioon ILOn yleissopimuksen, joka koskee turvallisuutta ja terveyttä rakentamisessa (yleissopimus nro 167, 1988),
–	ottaa huomioon 25. marraskuuta 2021 antamansa päätöslauselman eurooppalaisen sosiaaliturvapassin käyttöönotosta sosiaaliturvaoikeuksien ja oikeudenmukaisen liikkuvuuden täytäntöönpanon parantamiseksi sähköisessä ympäristössä[footnoteRef:7], [7:  EUVL C 224, 8.6.2022, s. 81.] 

–	ottaa huomioon 13. maaliskuuta 2025 antamansa päätöslauselman rakenneuudistusprosessien sosiaali- ja työllisyysnäkökohdista: tarve suojella työpaikkoja ja työntekijöiden oikeuksia[footnoteRef:8], [8:  EUVL C, C/2025/3156, 20.6.2025, ELI: http://data.europa.eu/eli/C/2025/3156/oj.] 

–	ottaa huomioon 18. tammikuuta 2024 antamansa päätöslauselman Euroopan työviranomaisen toimeksiannon tarkistamisesta[footnoteRef:9], [9:  EUVL C, C/2024/5741, 17.10.2024, ELI: http://data.europa.eu/eli/C/2024/5741/oj.] 

–	ottaa huomioon 16. huhtikuuta 2024 annetun La Hulpen julistuksen Euroopan sosiaalisten oikeuksien pilarin tulevaisuudesta,
–	ottaa huomioon 17. huhtikuuta 2024 julkaistun Enrico Lettan raportin ”Much more than a market – Speed, security, solidarity: empowering the Single Market to deliver a sustainable future and prosperity for all EU Citizens” (Lettan raportti),
–	ottaa huomioon 14. helmikuuta 2025 päivätyn Alankomaiden, Belgian, Tanskan, Saksan, Italian, Latvian ja Luxemburgin kannanoton EU:n poliittisiin painopisteisiin komissiolle 2024–2029 ja kolmansien maiden kansalaisten oikeudenmukaisesta lähettämiseen työhön toiseen jäsenvaltioon,
–	ottaa huomioon kansalliset strategiat työvoiman hyväksikäytön, pakkotyön ja pimeän työn torjumiseksi[footnoteRef:10], [10:  Ks. esimerkiksi: Saksan liittovaltion työ- ja sosiaaliministeriön toimintasuunnitelma ”Nationaler Aktionsplan gegen Arbeitsausbeutung und Zwangsarbeit” (2025), Italian työ- ja sosiaaliministeriön toimintasuunnitelma ”Piano nazionale per la lotta al lavoro sommerso” (2022), Espanjan osallistavuus-, sosiaaliturva- ja muuttoliikeministeriön toimintasuunnitelma ”Plan de Acción contra el Trabajo Forzoso” (2021), Ruotsin hallituksen kansallinen strategia ”Nationell strategi mot arbetslivskriminalitet” (2022) ja lisäksi Norjan hallituksen strategia ”Strategi mot arbeidslivskriminalitet” (2021).] 

–	ottaa huomioon työjärjestyksen 55 artiklan,
–	ottaa huomioon sisämarkkina- ja kuluttajansuojavaliokunnan lausunnon,
–	ottaa huomioon työllisyyden ja sosiaaliasioiden valiokunnan mietinnön (A10‑0000/2025),
A.	ottaa huomioon, että työvoiman hyväksikäyttö ja kaltoinkohtelu EU:n työmarkkinoilla on laajalle levinnyt ja kiireellinen ongelma, jota voidaan kuvata monilla eri termeillä, kuten työhön liittyvä rikollisuus, pimeä työ, harmaa talous, sosiaalinen polkumyynti, työvoiman hyväksikäyttö ja nykyajan orjuus;
B.	ottaa huomioon, että Europolin mukaan 86 prosenttia suurimman uhan muodostavista rikollisverkostoista käyttää laillisia liiketoimintarakenteita osana rikollista toimintaansa;
C.	ottaa huomioon, että useimmilla aloilla, joilla työvoiman hyväksikäytön riski on suuri, suureen työvoimavaltaisuuteen yhdistyvät usein pitkät ja monimutkaiset alihankintaketjut, työvoiman välittäjien tekemät väärinkäytökset ja huomattava riippuvuus lähetetyistä työntekijöistä, EU:n liikkuvista työntekijöistä ja kolmansien maiden kansalaisista;
D.	ottaa huomioon, että Euroopan työviranomaisen mukaan kolmansien maiden kansalaisten lähettäminen lisääntyy jatkuvasti ja että vuonna 2022 joka neljäs lähetetty työntekijä oli kolmannen maan kansalainen;
E.	ottaa huomioon, että alihankinta on monilla aloilla hyvin toimiva ja tärkeä käytäntö, joka helpottaa erityisasiantuntemuksen saatavuutta; ottaa huomioon, että pitkät ja monimutkaiset alihankintaketjut voivat kuitenkin lisätä riskejä, jotka liittyvät petoksiin, rikollisten soluttautumiseen, työntekijöiden työterveyden ja -turvallisuuden vaarantumiseen sekä epäreiluun kilpailuun yritysten, erityisesti pienten ja keskisuurten yritysten (pk-yritykset), kannalta;
F.	ottaa huomioon, että jotkin jäsenvaltiot ovat hyväksyneet lainsäädäntöä, jolla rajoitetaan alihankintaketjujen pituutta tietyillä aloilla; ottaa huomioon, että komissio pitää jäsenvaltioissa hyvänä käytäntönä alihankinnan tasojen rajoittamista ja alihankintaan liittyvän vastuun laajentamista koko ketjuun; ottaa huomioon, että on myös yrityksiä, jotka ovat vapaaehtoisesti rajoittaneet alihankintaketjujensa pituutta;
G.	ottaa huomioon, että työvoiman välitystä ei ole määritelty lainsäädännössä ja että se voi olla monenlaista, sillä alalla toimii suurempien vakiintuneiden yritysten ohella yksittäisiä rekrytoijia, epävirallisia välittäjiä ja myös gangmaster-työnvälittäjiä; 
H.	ottaa huomioon, että työvoiman välittäjiä, joita ei ole rekisteröity tai sertifioitu tai jolla ei ole toimilupaa, käytetään usein työlainsäädännön ja työnantajan vastuun hämärtämiseen ja kiertämiseen;
I.	ottaa huomioon, että alihankintaketjujen ja työvoiman välittäjien säänteleminen kansallisella tasolla voi olla jäsenvaltioille pitkä ja vaikea prosessi, mihin ovat syynä erityisesti sisämarkkinasäännöistä johtuvat oikeudelliset epäselvyydet;
Työvoiman hyväksikäytön ehkäisy
1.	korostaa, että tarvitaan kattava eurooppalainen lähestymistapa, jolla puututaan työvoiman hyväksikäyttöön yleisesti ja erityisesti alihankintaan ja työvoiman välittämiseen liittyviin väärinkäytöksiin, ja kehottaa siksi laatimaan eurooppalaisen strategian työvoiman hyväksikäytön torjumiseksi; 
2.	pitää valitettavana oikeudellisen selkeyden puutetta, joka haittaa jäsenvaltioiden mahdollisuutta säännellä pitkiä ja monimutkaisia alihankintaketjuja; kehottaa komissiota selventämään, että EU:n sisämarkkinasäännöt eivät estä jäsenvaltioita hyväksymästä lainsäädäntöä, jolla puututaan pitkiin ja monimutkaisiin alihankintaketjuihin, myös edellyttämällä suoria työsuhteita suuririskisillä aloilla, jos se on mahdollista ja näytön perusteella perusteltua;
3.	kehottaa jälleen[footnoteRef:11] komissiota harkitsemaan puitedirektiiviä, jolla puututaan alihankinnan ja työvoiman välitystoiminnan väärinkäyttöön liittyviin haasteisiin Euroopassa, ja ottamaan tätä puitedirektiiviä varten käyttöön yleisen oikeudellisen kehyksen, jolla rajoitetaan alihankintaa ja varmistetaan yhteisvastuu koko alihankintaketjussa, sekä ottamaan käyttöön toimenpiteitä, joilla säännellään työvoiman välittäjien roolia ja vastuuta työvoiman vuokrausyrityksiä lukuun ottamatta; [11:  Päätöslauselma 13. maaliskuuta 2025.] 

4.	korostaa, että työmarkkinaosapuolet, myös pk-yritysten edustajat, ovat usein käynnistäneet yhdessä kansallisia ja alueellisia toimia alihankintaketjujen rajoittamiseksi; kehottaa komissiota esittämään ehdotuksia sellaisen yleisen säännön vahvistamiseksi, jolla alihankinta rajoitetaan enintään kahteen tasoon pääurakoitsijan alapuolella aloilla, joilla työvoiman hyväksikäytön riski on suuri; korostaa, että jäsenvaltioiden olisi yhteistyössä työmarkkinaosapuolten kanssa vastattava suuririskisten alojen määrittämisestä kansallisella tasolla sekä sellaisen prosessin perustamisesta, jolla yleissäännöstä voidaan asianmukaisesti perustelluissa tapauksissa poiketa;
5.	toteaa, että alihankinnan lisääntyminen ydinliiketoiminnassa voi johtaa työympäristöjen pirstoutumiseen ja työntekijöiden kannalta siihen, että pidemmät työpäivät, alhaisemmat palkat ja työn epävarmuus lisääntyvät; kehottaa tässä yhteydessä komissiota varmistamaan yhdenvertaisen kohtelun samassa työssä ja edistämään suoria työsuhteita aloilla, joilla tällaisia riskejä esiintyy;
6.	on huolissaan riittämättömästä oikeudellisesta selkeydestä, jotta voitaisiin erottaa toisistaan kolmansien maiden kansalaisten aito ja vilpillinen lähettäminen työhön toiseen jäsenvaltioon; kehottaa komissiota Lettan raportin mukaisesti tarkastelemaan täytäntöönpanon valvontaan liittyviä haasteita ja esittämään asianmukaisia aloitteita lainsäädännössä havaittujen puutteiden korjaamiseksi;
7.	korostaa tarvetta säännellä paremmin työmarkkinoilla toimivia välitysyrityksiä; kehottaa komissiota varmistamaan, että EU:ssa toimivat työvoiman välittäjät kuuluvat rekisteröinti- ja toimilupajärjestelmien piiriin, ja kieltämään ILOn yleissopimuksen nro 181 mukaisesti kokonaan tai osittain kaikki maksut tai kustannukset, joita työvoiman välittäjät perivät työntekijöiltä suoraan tai välillisesti;
Täytäntöönpanon valvonta ja seuranta
8.	korostaa, että työvoiman hyväksikäytön torjumiseksi tarvitaan tehokkaita täytäntöönpano- ja valvontajärjestelmiä, joilla on riittävät resurssit; suhtautuu myönteisesti Euroopan työviranomaista koskevaan komission arviointikertomukseen ja kehottaa jälleen[footnoteRef:12] komissiota vahvistamaan Euroopan työviranomaisen toimeksiantoa; [12:  Päätöslauselma 18. tammikuuta 2024.] 

9.	muistuttaa, että direktiivissä 2006/22/EY[footnoteRef:13] vahvistetaan jo vähimmäissäännöt tieliikenteen sosiaalilainsäädännön noudattamisen tarkastamiselle, ja kehottaa komissiota esittämään lainsäädäntöaloitteen, jolla jäsenvaltioita vaaditaan varmistamaan työsuojelutarkastusten riittävä vähimmäistaso kaikilla suuririskisillä aloilla ILOn vertailuarvon mukaisesti, joka on vähintään yksi työsuojelutarkastaja 10 000:tä työntekijää kohti; [13:  Euroopan parlamentin ja neuvoston direktiivi 2006/22/EY, annettu 15. maaliskuuta 2006, tieliikenteen sosiaalilainsäädännöstä annettujen neuvoston asetusten (ETY) N:o 3820/85 ja (ETY) N:o 3821/85 täytäntöönpanoa koskevista vähimmäisedellytyksistä ja neuvoston direktiivin 88/599/ETY kumoamisesta (EUVL L 102, 11.4.2006, s. 35, ELI: http://data.europa.eu/eli/dir/2006/22/oj).] 

10.	kehottaa jälleen[footnoteRef:14] ottamaan nopeasti käyttöön eurooppalaisen sosiaaliturvapassijärjestelmän (ESSPASS) ja parantamaan sosiaaliturvaoikeuksien ja oikeudenmukaisen liikkuvuuden toteutumisen digitaalista täytäntöönpanon valvontaa, mukaan lukien tietojen reaaliaikainen todentaminen ja tietojenvaihto valvontaviranomaisten välillä, sekä integroimaan ESSPASS-järjestelmän nykyisiin kansallisiin työkorttijärjestelmiin; [14:  Päätöslauselma 25. marraskuuta 2021.] 

Työvoiman hyväksikäytöstä määrättävät seuraamukset
11.	panee huolestuneena merkille, että henkilöt, joille on määrätty kaupankäyntikielto yhdessä jäsenvaltiossa, voivat ohittaa kansalliset rajoitukset rekisteröitymällä ja harjoittamalla liiketoimintaa toisessa jäsenvaltiossa, mikä heikentää sisämarkkinoita; kehottaa komissiota varmistamaan kaupankäyntikieltojen automaattisen vastavuoroisen tunnustamisen kaikissa jäsenvaltioissa sekä asiaankuuluvien tietojen oikea-aikaisen ja turvallisen vaihdon jäsenvaltioiden välillä;
12.	suhtautuu myönteisesti sosiaalisten ehtojen käyttöön kansallisissa ja EU:n rahoitusjärjestelmissä ja -ohjelmissa siten, että maksut kytketään työntekijöiden oikeuksien kunnioittamiseen; kehottaa komissiota hyödyntämään saatuja kokemuksia sosiaalisen ehdollisuuden sisällyttämisestä yhteiseen maatalouspolitiikkaan, ja varmistamaan, että EU:n rahoitusohjelmiin sisältyy eurooppalaisia työelämän normeja koskevia ehtoja;
°
°	°
13.	kehottaa puhemiestä välittämään tämän päätöslauselman neuvostolle ja komissiolle.

Muun muassa rakennus-, maatalous-, kotitalous-, kuljetus- ja logistiikka-, lihan- ja elintarvikkeiden jalostus- sekä siivous-, majoitus- ja hoiva-alan työntekijät ovat taloutemme selkäranka. Samaan aikaan useimmissa Euroopan maissa näillä aloilla kärsitään jatkuvista laiminlyönneistä, hyväksikäytöstä ja vilpillisestä kilpailusta, mikä vahingoittaa työntekijöitä ja laillisia yrityksiä, erityisesti pk-yrityksiä.
Useat traagiset työtapaturmat eri jäsenvaltioissa ovat viime vuosina paljastaneet todelliset inhimilliset kustannukset, joiden syynä on epäselvyys siitä, kuka viime kädessä vastaa terveyttä, turvallisuutta ja työllisyyttä koskevien perusnormien noudattamisesta. Tämä herättää perustavanlaatuista huolta oikeudellisesta vastuuvelvollisuudesta, jäljitettävyydestä ja työolojen valvonnasta.
Lisäksi Europol on varoittanut, että lähes kaikki Euroopan uhkaavimmat rikollisverkostot käyttävät laillisia liiketoimintarakenteita saadakseen jalansijaa Euroopan taloudessa, mikä vaikuttaa erityisesti logistiikka- ja rakennusalaan sekä yrityksiin, joissa suositaan pääasiassa käteismaksuja. 
Nykypäivän turvallisuusympäristössä valvonnan puute voi myös tarjota vihamielisille toimijoille mahdollisuuksia saada tietoa kriittisestä infrastruktuurista tai häiritä sen toimintaa tai mahdollisuuden päästä työpaikkoihin, joissa käsitellään arkaluontoista turvallisuustietoa.
Ei ole vain yhtä ainoaa tekijää, joka olisi työvoiman hyväksikäytön ja siitä eurooppalaisille työpaikoille aiheutuvien riskien takana. Tietyt seikat kuitenkin toistuvat sekä kansallisissa että eurooppalaisissa tutkimuksissa ja valvontaviranomaisten raporteissa. Yksi niistä on kasvava riippuvuus pitkistä ja monimutkaisista alihankintaketjuista. Työvoiman välittäjien väärinkäytökset ovat toinen tällainen tekijä. Nämä kaksi käytäntöä esiintyvät usein yhtä aikaa, ja yhdessä ne vaikeuttavat viranomaisten mahdollisuuksia havaita vilpillisiä tai rikollisia toimijoita ja estää niiden pääsy työpaikkoihin.
Tämä ei yllätä moniakaan näillä aloilla toimivia työntekijöitä ja yrityksiä. Sellaisten työpaikkojen lisääntyminen, joissa työoloja ei valvota riittävästi ja joissa vastuuta laimennetaan jakamalla se useille tahoille ja etenkin ketjussa alaspäin, on aiheuttanut tyytymättömyyttä jo vuosien ajan.
Vastatakseen näihin haasteisiin jäsenvaltiot ovat pyrkineet tehostamaan ja tiukentamaan valvontaa ja toteuttamaan toimia yleisimpien väärinkäytösten estämiseksi. Ne ovat pyrkineet rajoittamaan pitkiä alihankintaketjuja, tiukentamaan vastuuvaatimuksia, lisäämään tiedonvaihtoa ja perustamaan erityisiä valvontayksiköitä, jotka keskittyvät työvoiman hyväksikäytön ja laiminlyönnin havaitsemiseen ja lopettamiseen. Myös kansalliset ja alakohtaiset työmarkkinaosapuolet ovat vastanneet haasteeseen ja tehneet itsenäisiä aloitteita haitallisten käytäntöjen lopettamiseksi. Ne ovat myös yhdessä painostaneet hallituksia tekemään enemmän tilanteen parantamiseksi. On selvää, että näillä toimilla on ollut merkittäviä myönteisiä vaikutuksia. Ne eivät kuitenkaan vielä riitä, vaan lisätoimia tarvitaan. 
Haasteet koskevat erityisesti rajatylittävää toimintaa harjoittavia yrityksiä, sillä rajatylittävä yhteistyö lainvalvontaviranomaisten välillä, tietojenvaihto ja oikeudelliset kehykset eivät ole pysyneet työelämän kehityksen tahdissa. Ilman yhtenäisiä EU:n tason toimia vilpillisten ja rikollisten toimijoiden on helpompi hyödyntää sisämarkkinoiden heikkouksia. Jäsenvaltiot ovat myös monesti kohdanneet oikeudellisia haasteita toteuttaessaan toimia työvoiman hyväksikäytön torjumiseksi ja reilun kilpailun varmistamiseksi, missä ne ovat usein vedonneet unionin lainsäädäntöön.
Työvoiman hyväksikäyttö ja erityisesti väärinkäytökset alihankinnassa ja työvoiman välityksessä edellyttävät siksi koordinoituja toimia Euroopan tasolla.
Jotta näihin haasteisiin voidaan vastata menestyksekkäästi, vilpillisten ja rikollisten toimijoiden liiketoimintamalleista on tehtävä kannattamattomia, millä suojellaan työntekijöitä ja helpotetaan kaikkien lakia noudattavien yritysten toimintaa. Tämän vastauksen olisi perustuttava kolmeen pilariin: 
1.	ennaltaehkäisy, jotta vaikeutetaan vilpillisen toiminnan harjoittamista mahdollisimman paljon
2.	valvonta, jotta kiinni jäämisen riski on mahdollisimman suuri
3.	seuraamukset, jotta kiinni jäämisen seuraukset ovat tuntuvat.
Toivon, että tämä mietintö antaa sysäyksen sille, että työvoiman hyväksikäytön torjuntaa tehostetaan keskittyen väärinkäytöksiin alihankinnassa ja työvoiman välittämisessä. Toivon myös, että asia saa laajan tuen kaikilta poliittisilta ryhmiltä ja työmarkkinaosapuolilta. Vaikka mielipiteet täsmällisistä ratkaisuista saattavat olla erilaisia, toivon vilpittömästi, että voimme ottaa lähtökohdaksi sen, että nämä ongelmat Euroopan työmarkkinoilla ovat todellisia, jatkuvasti pahenevia ja kiireellisen huomion tarpeessa.


[bookmark: FootprintPageRR][bookmark: _Toc205970680]LIITE: ILMOITUS SAADUISTA TIEDOISTA
<FootprintIntro>Esittelijä ilmoittaa työjärjestyksen liitteessä I olevan 8 artiklan mukaisesti sisällyttäneensä mietintöönsä aiheeseen liittyvistä asioista tietoja, jotka hän on saanut laatiessaan mietintöluonnosta seuraavilta pakollisesta avoimuusrekisteristä tehdyn toimielinten välisen sopimuksen[footnoteRef:15] soveltamisalaan kuuluvilta edunvalvojilta tai seuraavilta kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt:</FootprintIntro> [15:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20 päivänä toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Pakollisesta avoimuusrekisteristä tehdyn toimielinten välisen sopimuksen soveltamisalaan kuuluvat edunvalvojat

	3F Byggegruppen

	3F Transport

	BUSINESSEUROPE

	Byggföretagen

	Byggnadsarbetareförbundet

	CEEMET

	Confederation of Swedish Enterprise

	Danish Trade Union Confederation EU Office

	Deutscher Gewerkschaftsbund

	European Builders Confederation

	European Construction Industry Federation

	European Federation of Building and Woodworkers

	European Federation of Food, Agriculture and Tourism Trade Unions

	European Trade Union Confederation

	European Trade Union Institute

	European Transport Workers’ Federation

	Fagbevægelsens Hovedorganisation

	Fastighetsanställdas Förbund

	Friedrich-Ebert-Stiftung

	Göteborgs Räddningsmission

	HOTREC

	IF Metall

	IndustriAll

	Kommunalarbetareförbundet

	LO

	LO Norge

	NHO - Norway

	Rättvist Byggande

	Svensk Byggkontroll

	Swedish Trade Union Office

	The Adecco Group

	Transportarbetareförbundet

	UNI Europa

	Unionen

	World Employment Confederation-Europe

	2. Kolmansien maiden viranomaisten edustajat, mukaan lukien niiden diplomaattiset edustustot ja suurlähetystöt

